b'\n_START_ARTICLE_\nPoliol\n_START_PARAGRAPH_\nPoliol\xc2\xa0je organska spojina,\xc2\xa0ki vsebuje ve\xc4\x8d hidroksilnih skupin. Izraz\xc2\xa0\xc2\xbbpoliol\xc2\xab\xc2\xa0ima lahko nekoliko razli\xc4\x8den pomen v \xc5\xbeivilstvu\xc2\xa0in polimerni kemiji.\xc2\xa0Molekula z ve\xc4\x8d kot dvema hidroksilnima skupinama je poliol. S tremi -OH skupinami je triol, s \xc5\xa1tirimi je tetrol in tako naprej. Po dogovoru za poliole ne veljajo spojine, ki vsebujejo \xc5\xa1e druge funkcionalne skupine. Celuloza je polimer z veliko hidroksilnih skupin, vendar se obi\xc4\x8dajno ne obravnava kot poliol.\n_START_SECTION_\nSladkorni alkoholi\n_START_PARAGRAPH_\nSladkorni alkoholi, skupina poliolov, se pogosto pridobivajo s hidrogeniranjem\xc2\xa0sladkorjev. Imajo formulo (CHOH)\xe2\x82\x99H\xe2\x82\x82, kjer je n = 4\xe2\x80\x936._NEWLINE_Sladkorni alkoholi se dodajajo v \xc5\xbeivilske izdelke zaradi svoje manj\xc5\xa1e kalori\xc4\x8dne vrednosti od\xc2\xa0sladkorjev; vendar pa so tudi na splo\xc5\xa1no manj sladki in se pogosto kombinirajo z visokointenzivnimi\xc2\xa0sladili. Dodajajo se tudi\xc2\xa0\xc5\xbeve\xc4\x8dilnim gumijem, ker jih bakterije v ustih ne\xc2\xa0presnovijo\xc2\xa0in iz njih\xc2\xa0ne nastajajo\xc2\xa0kisline, kar ne prispeva k zobni gnilobi. Maltitol, sorbitol, ksilitol, eritritol, in izomalt so nekateri izmed najpogostej\xc5\xa1ih sladkornih alkoholov.\n_START_SECTION_\nPolimerna kemija\n_START_PARAGRAPH_\nPolivinil alkohol\xc2\xa0ima formulo (CH\xe2\x82\x82CHOH)\xe2\x82\x99H\xe2\x82\x82, kar pomeni, da ima n hidroksilnih skupin, kjer je n lahko v tiso\xc4\x8dih. _NEWLINE_Polioli z majhno molekulsko maso se pogosto uporabljajo v polimerni kemiji\xc2\xa0kot reagenti za pre\xc4\x8dno premre\xc5\xbeenje. Alkidne smole\xc2\xa0se na primer uporabjajo v barvah in v kalupih za vlivanje. So prevladujo\xc4\x8da smola\xc2\xa0ali\xc2\xa0\xc2\xbbvezivo\xc2\xab\xc2\xa0v ve\xc4\x8dini komercialnih premazov na oljni osnovi. Vsako leto se pridela pribli\xc5\xbeno 200.000 ton alkidnih smol. Temeljijo na povezovanju reaktivnih monomerov preko nastanka estrov. Polioli, ki se uporabljajo pri proizvodnji komercialnih alkidnih smol, so glicerol, trimetilolpropan in pentaeritritol._NEWLINE_Polioli reagirajo z izocianati\xc2\xa0do\xc2\xa0nastanka\xc2\xa0poliuretanov, ki se uporabljajo pri izdelavi\xc2\xa0vzmetnic, izolacijske pene za hladilnike in zamrzovalnike, doma\xc4\x8dih in avtomobilskih sede\xc5\xbeev, elastomernih\xc2\xa0\xc4\x8develjskih podplatov, vlaken (npr. Spandex) in lepil.\n_START_SECTION_\nNanoznanost\n_START_PARAGRAPH_\nPri pripravi kovinskih nanodelcev\xc2\xa0se pogosto poslu\xc5\xbeujemo\xc2\xa0\xc2\xbbpoliolnega na\xc4\x8dina\xc2\xab.\xc2\xa0V takih primerih je poliol obi\xc4\x8dajno dolgoveri\xc5\xbeni diol, kot je heksadekandiol ((CH\xe2\x82\x82)\xe2\x82\x81\xe2\x82\x86(OH)\xe2\x82\x82). Taki dioli slu\xc5\xbeijo tako kot reducenti kot tudi povr\xc5\xa1inskoza\xc5\xa1\xc4\x8ditna sredstva za nanodelce.'